SKRIFTLIG FORESPØRGSEL E-1360/00

af Rosa Miguélez Ramos (PSE) til Kommissionen

(4. maj 2000)

Om: Højhastighedsforbindelse mellem Galicia og Madrid

I sit svar på mine forespørgsler om Galicia og højhastighedstognettet (H-0456/99)(1), (E-1438/99) og (E-1440/99)(2) fra september 1999 erkendte Kommissionen, at der ikke i Fællesskabets retningslinjer for de transeuropæiske net forekom noget projekt for en højhastighedsforbindelse mellem Galicien og det centrale Spanien.

Der er tilsyneladende modstrid mellem de udtalelser, som ansvarlige for Galicias regionalstyre har fremsat til pressen, og Kommissionens oplysninger til Europa-Parlamentet. Den galiciske minister for offentlige arbejder har udtalt, at regionalstyret kan få støtte fra EU's fonde, lige som den spanske regering har givet tilsagn om, at der i 2007 vil være en højhastighedsforbindelse mellem byerne La Coruña og Vigo i 2007 via Valladolid. I andre udtalelser har ansvarlige for Galicias regionalstyre lovet, at der i 2007 vil være en forbindelse med 4,5 timers rejsetid takket være midler fra EU.

Den eksisterende jernbaneforbindelse mellem Galicia og den spanske højslette er så forældet, at det tager mellem 8 og 12 timer for togene at tilbagelægge strækningen mellem Galicia og Madrid (mindst 8,05 timer fra Vigo, 8,35 fra La Coruña, 9,40 fra Lugo og 12 fra Ferrol) svarende til en gennemsnitshastighed på 70 km i timen. Ifølge det kommissionsmedlem, som er ansvarlig for transport, er det i henhold til nærhedsprincippet op til den spanske stat at træffe afgørelse om anlæg af en højhastighedsforbindelse mellem Galicia og Madrid via Valladolid. I sidste kvartal af 1999 forelagde den spanske regering Kommissionen sit forslag til fællesskabsstøtteramme.

Kan Kommissionen bekræfte, at Galicia senest i 2007 vil være forbundet med de store europæiske infrastrukturnet? Har den spanske regering indhentet det forsømte ved forelæggelse af et operationelt program med præcisering af sine forslag for de kommende 7 år? Kan Kommissionen i så fald bekræfte, at højhastighedsforbindelsen svarende til AVE-toget, som forbinder Madrid med Sevilla, eller det, som er ved at blive anlagt mellem Madrid og Barcelona, vil komme til Galicia?

(1) Europa-Parlamentets forhandlinger ( september 1999).

(2) EFT C 170 E af 20.6.2000, s. 15.

Svar afgivet på Kommissionens vegne af Michel Barnier

(15. juni 2000)

Den 29. oktober 1999 forelagde den spanske regering Kommissionen sin regionaludviklingsplan for de spanske regioner, der er støtteberettigede under mål 1 i programmeringsperioden 2000-2006. I denne plan redegøres for de manglende jernbaneforbindelser fra Galicien til den centrale del af Den Iberiske Halvø, og det foreslås derfor i planen, at jernbanenettet og -forbindelserne mellem Galicien og Madrid forbedres, uden at der dog i detaljer beskrives de konkrete foranstaltninger hertil.

Selv om Kommissionen finder, at foranstaltninger, som vil kunne løse dette problem, vil kunne integreres i den kommende EF-støtteramme (EFSR) 2000-2006 for de spanske mål 1-områder, kan den på nuværende tidspunkt ikke forpligte sig hertil, da forhandlingerne med de spanske myndigheder, der indledtes den 4. maj 2000, endnu ikke er afsluttet.

Den 28. april 2000 fik Kommissionen ligeledes fra de spanske myndigheder tilsendt det operationelle program for Galicien for programmeringsperioden 2000-2006, og den undersøger nu, om det kan komme i betragtning.